1. klase

Tēma: Kopienas

1. nodarbība - Kas ir kopiena?

**Nodarbības atsegums**

**Nodarbībā sasniedzamie rezultāti**

***Skolēnam veidojas priekšstats par to,***

* kas ir kopiena;
* kādi tikumi nepieciešami labam kopienas loceklim.

***Skolēnam sāk veidoties morālais ieradums***

* apzināties, kādai kopienai ir piederīgs.

**Atslēgvārdi:** kopiena, simbols, piederība.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Cilvēka cieņa, Latvijas valsts, latviešu valoda | Rūpes, atbildība, saskaņa |
| Tikumi | Solidaritāte, taisnīgums, laipnība | Zinātkāre, draudzīgums, izpalīdzība, līdzdalīgums, pateicīgums |

**Mācību materiāli:**

* *PowerPoint*  prezentācija *“*Kas ir kopiena”.
* Darba lapa “Kas ir kopiena?” (1. materiāls). Katram skolēnam uz nodarbību tiek izdrukāta sava darba lapa.

**Atslēgas jautājumi:**

1. Kas ir kopiena?
2. Pie kurām kopienām tu piederi?
3. Kādi tikumi nepieciešami kopienas locekļiem?
4. Kā tu vari šos tikumus paust kopienās, pie kurām tu piederi?

Mācību aktivitātes

Ierosme. Kas viņiem kopīgs? (ieteicamais laiks 10 min.)

**[2. slaids]** Skolotājs parāda skolēniem *PowerPoint* prezentācijas attēlus ar dažādiem kopienu piemēriem (iespējams, par dažām attēlos redzamajām kopienām nepieciešams īss skaidrojums).

**Diskusija** (skolotājs uzdod skolēniem jautājumus, uzklausa skolēnu atbildes, nepieciešamības gadījumā uzdod papildus jautājumus)

* Kas visos attēlos ir vienāds?
* Kas tajos atšķirīgs?
* Vai varam kopīgi izdomāt kopienas definīciju, izmantojot šos attēlus?

**[3. slaids]** Definīcijā ir teikts, ka kopiena ir cilvēku grupa, kuri regulāri darbojas kopā, pavada daudz laika kopā, vienā vietā, dara kaut ko līdzīgu.

1. Kas kopīgs cilvēkiem katrā attēlā?
2. Droši vien viņiem ir kopīgas vērtības vai viņi uzskata, ka noteikti tikumi ir būtiski. Vai vari izdomāt kādas vērtības un tikumi var katrai grupai būt īpaši nozīmīgi?

Kolēģu komentāri:

“Ja iepriekš skolēni nav mācījušies un apguvuši tikuma definīciju un tā skaidrojumu, tad būtu ieteicams skolēniem par to skaidrot pirms šīs tēmas apguves, lai plānotās aktivitātes un uzdevumi ir saprotami.”

1. aktivitāte. Manas kopienas (ieteicamais laiks 12 min.)

1. aktivitātei nepieciešama darba lapa *(1. materiāls)*. Skolotājs katram skolēnam izdala pa vienai lapai. Aicina uz tās uzrakstīt vārdu un uzvārdu.

Skolēni pilda 1. uzdevumu: Pie kurām kopienām tu piederi?

**[4. slaids]** Skolotājs var apkopot klases idejas par dažādām kopienām, pie kurām skolēni varētu piederēt (skola, pulciņi, draudzes, etniskās grupas, brīvprātīgās organizācijas, vietējās kopienas, sporta komandu fanu klubs). Skolotājs aicina skolēnus 1. uzdevumā ap cilvēka kontūru uzrakstīt dažādas kopienas, pie kurām viņi varētu piederēt. uzdevuma izpildes laiks 7 minūtes.

**[5. slaids]** Aicina skolēnus 2. uzdevumā uzrakstīt, ko šo kopienu locekļi dara kopā. Kā citi cilvēki atpazīst šīs kopienas locekļus (formastērpi, piespraudes, simboli)? Kādas vērtības vai tikumi, tavuprāt, ir īpaši svarīgi šai kopienai?

Uzdevuma izpildes laiks 5 minūtes.

2. aktivitāte. Būt par kopienas locekli (ieteicamais laiks 10 min.)

**[6. slaids] Diskusija**

* Kādi tikumi nepieciešami, lai būtu par labu kopienas locekli? Kāpēc?
* Kas notiks, ja kopienas locekļiem nepiemitīs šie tikumi?

Skolotājs aicina skolēnus izvēlēties trīs būtiskākos tikumus, kas, viņuprāt, nepieciešami, un uzrakstīt īsu skaidrojumu, kāpēc.

Kopīgā noslēguma apspriede. Refleksija (ieteicamais laiks 5 min.)

**[7. slaids]** Skolotājs aicina skolēnu padomāt un izvēlēties vienu kopienu, pie kuras viņš pieder. Kā šajā nedēļā vari praktizēt dažus no tikumiem, kas nepieciešami, esot kopienas loceklim?